«Йоккхайийна а ца йолура со, – дагалоьцу Раисас, – урокан цхьа кIеззигчу хенахь сайн берийн дахар дог тIома доккхучу къоман барта кхоллараллин говзаршца, турпалаллин иллийн дешнашца кхоллалучу сирлачу ойланашца хаздан гIертара со. БIеннаш шерашкахь хьалха баьхначу вайн дайн кхечу къаьмнашца хилла доттагIаллаш хьагI-гамо йоцуш, дог цIена лелийна хилар девзаш, цIена ойланаш, сирла синхаамаш кхоллалора церан. Сан шеко яцара, дахаро дерриге а дIанисдийриг хиларх, амма тахана берийн дахар зевнечу ирсан некъаца догIийла лаар дара ас юьхьарлаьцнарг. Хаарш ца тоьуш а нислора, цундела шеконаш а кхоллалора, амма сайн ненан маттаца йолу ойла хийца а, цунна тIебоьду некъ хадо а лаам бацара сан. И бахьана а, нохчийн мотт цхьа кIорггерчу безамца безабалар а, цуьнга озабезам айса хьоьхучу берашкахь кхоллалойла лаар а хилира нохчийн меттан говзанчашца Далатов Адамца, Эсхаджиев Якъубца, Вагапова Асетца сан гергарло тасадалар. Царах дуккха а хIуманна а Iемира. Кхин дIа а дийшира, университет чекхъяьккхира. Иштта хуьл-хуьлу-уш хилира сох нохчийн меттан хьехархо.